Foto: Michael Conroy/AP Falastin rahbariyati Al-Qudsning Isroil poytaxti deb tan olinishi va AQShning Isroildagi elchixonasining u yerga ko‘chirilishi qaroriga nisbatan norozilik sifatida AQSh vitse-prezidenti Maykl Pens bilan uchrashishdan bosh tortdi. Bu haqda Falastinning FATH harakati vakili Jabroil Rajubga iqtibos keltirgan holda Reuters axborot agentligi xabar berdi. “Biz bosib olingan Al-Qudsning Isroil poytaxti deb tan olinishiga javoban AQSh vitse-prezidentini Falastin hududida qabul qilmaymiz”, deb aytgan Rajub. AQSh prezidenti Donald Tramp 6 dekabrda Al-Qudsni Isroil poytaxti deb tan oldi va AQSh davlat departamentiga elchixonani Tel-Avivdan u yerga ko‘chirishni boshlash vazifasini topshirdi. AQSh kongressi Al-Quds bo‘yicha ushbu qarorni 1995 yildayoq chiqargan, biroq avvalgi prezidentlar tegishli hujjatni imzolamay kelganlar. BMTda ta’kidlanishicha, ushbu masalani Isroil va Falastingina hal qila oladi.